**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ**

**ЧУУЛГАНЫ ТӨСВИЙН БАЙНГЫН ХОРООНЫ 6 ДУГААР САРЫН**

**30-НЫ ӨДӨР /МЯГМАР ГАРАГ/-ИЙН ХУРАЛДААНЫ**

**ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | Хуралдааны товч тэмдэглэл: | 1-4 |
| 2 | Хуралдааны дэлгэрэнгүй тэмдэглэл | 5-21 |
|  | 1.“Монгол Улсын 2020 оны төсвийн гүйцэтгэл батлах тухай” Улсын Их Хурлын тогтоолын төсөл, Засгийн газрын санхүүгийн нэгтгэсэн тайлан /Засгийн газар 2021.06.18-ны өдөр өргөн мэдүүлсэн, хоёр дахь хэлэлцүүлэг/  2.**Монгол Улс, Олон улсын сэргээн босголт, хөгжлийн банк хоорондын Зээлийн хэлэлцээр (Улаанбаатар хотын тогтвортой авто зам, тээвэр төсөл)-ийн төсөл /зөвшилцөх/**  **3.**Монгол Улс, Азийн дэд бүтцийн хөрөнгө оруулалтын банк хоорондын Зээлийн хэлэлцээр (КОВИД-19-ийн эсрэг вакцинжуулалтын арга хэмжээ төсөл)-ийн төсөл /зөвшилцөх/ | 5-13  13-18  18-21 |

***Монгол Улсын Их Хурлын 2021 оны хаврын ээлжит чуулганы***

***Төсвийн байнгын хорооны 6 дугаар сарын 30-ны өдөр***

***/Лхагва гараг/-ийн хуралдааны товч тэмдэглэл***

Төсвийн байнгын хорооны дарга Ч.Хүрэлбаатар ирц, хэлэлцэх асуудлын дарааллыг танилцуулж, хуралдааныг даргалав.

*Коронавируст халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу өндөржүүлсэн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Байнгын хорооны хуралдааныг цахим хэлбэрт шилжүүлж, Төсвийн байнгын хорооны дарга Ч.Хүрэлбаатар, Улсын Их Хурлын гишүүн Б.Пүрэвдорж нар “Их эзэн Чингис хаан” танхимаас, бусад гишүүд МyParliament программ болон цахим хуралдааны программыг ашиглан Байнгын хорооны хуралдаанд цахимаар оролцов.*

*Хуралдаанд ирвэл зохих 19 гишүүнээс 10 гишүүн цахим хуралдааны программын ирцэд бүртгүүлж, 52.6 хувийн ирцтэйгээр хуралдаан 9 цаг 09 минутад Төрийн ордны “Их эзэн Чингис хаан” танхимд эхлэв.*

*Чөлөөтэй: С.Одонтуяа, Д.Тогтохсүрэн.*

***Нэг.“Монгол Улсын 2020 оны нэгдсэн төсвийн гүйцэтгэл батлах тухай” Улсын Их Хурлын тогтоолын төсөл, Засгийн газрын санхүүгийн нэгтгэсэн тайлан*** */Засгийн газар 2021.06.18-ны өдөр өргөн мэдүүлсэн,* ***хоёр дахь хэлэлцүүлэг,*** *санал, дүгнэлтээ Төсвийн зарлагын хяналтын дэд хороонд хүргүүлнэ/*

Хэлэлцэж буй асуудалтай холбогдуулан Сангийн дэд сайд С.Мөнгөнчимэг, Сангийн яамны Төрийн нарийн бичгийн дарга С.Наранцогт, мөн яамны Төсвийн бодлого, төлөвлөлтийн газрын дарга Ж.Ганбат, Төсвийн хөрөнгө оруулалтын газрын дарга Г.Түвдэндорж, мөн газрын мэргэжилтэн Ж.Дэлгэржаргал, Эдийн засгийн бодлогын газрын дарга Г.Батхүрэл, Сангийн яамны Төрийн сангийн газрын дарга М.Батхуяг, Санхүүгийн бодлогын газрын дарга Н.Мандуул, Хөгжлийн санхүүжилтийн газрын дарга И.Батхүү, мөн газрын мэргэжилтэн Н.Сансармаа, Нэгдсэн төсвийн төлөвлөлтийн хэлтсийн дарга Г.Золбоо, Төсвийн зарлагын хэлтсийн дарга М.Санжаадорж, мөн хэлтсийн шинжээч С.Тулга, Төсвийн орлогын хэлтсийн дарга Б.Тэлмүүн, Өрийн удирдлагын хэлтсийн дарга Б.Сүх-Очир нар “Их эзэн Чингис хаан” танхимаас, Монгол Улсын Ерөнхий аудитор Д.Занданбат, Монгол Улсын Ерөнхий аудиторын орлогчийн албан үүргийг түр орлон гүйцэтгэгч, тэргүүлэх аудитор Ц.Наранчимэг, Үндэсний аудитын газрын Хөгжлийн болого, төлөвлөлтийн газрын захирал, тэргүүлэх аудитор Б.Бундхорол, Аудитын нэгдүгээр газрын захирал, тэргүүлэх аудитор Ц.Энхжавхлан, Аудитын гуравдугаар газрын захирал, тэргүүлэх аудитор Д.Энхболд, Аудитын дөрөвдүгээр газрын захирал, тэргүүлэх аудитор Я.Самбууням нар тус тус оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, Зөвлөхүүдийн албаны зөвлөх Ё.Энхсайхан, Байнгын хорооны асуудал хариуцсан хэлтсийн Төсвийн байнгын хороо хариуцсан референт Г.Нарантуяа, Хяналт шалгалт, үнэлгээний газрын Төсвийн хяналт, шинжилгээний хэлтсийн даргын албан үүргийг түр орлон гүйцэтгэгч Д.Эрдэнэсамбуу, зөвлөх М.Солонго **нар байлцав.**

Монгол Улсын 2020 оны төсвийн гүйцэтгэл, Засгийн газрын санхүүгийн нэгтгэсэн тайлангийн талаарх аудитын дүгнэлтийг Монгол Улсын Ерөнхий аудитор Д.Занданбат цахимаар танилцуулав.

Аудитын дүгнэлттэй холбогдуулан Улсын Их Хурлын гишүүн Ц.Сандаг-Очир, Ж.Батжаргал нарын цахимаар тавьсан асуултад Монгол Улсын Ерөнхий аудитор Д.Занданбат, Улсын Их Хурлын гишүүн, Сангийн сайд Б.Жавхлан нар цахимаар, Сангийн яамны Төрийн сангийн газрын дарга М.Батхуяг “Их эзэн Чингис хаан” танхимаас хариулж, тайлбар хийв.

Улсын Их Хурлын гишүүн Ж.Батжаргал үг хэлэв.

Байнгын хорооноос гарах санал, дүгнэлтийг Улсын Их Хурлын гишүүн Х.Булгантуяа Төсвийн зарлагын хяналтын дэд хорооны хуралдаанд танилцуулахаар тогтов.

***Уг асуудлыг 9 цаг 42 минутад хэлэлцэж дуусав.***

***Хоёр.Монгол Улс, Олон улсын сэргээн босголт, хөгжлийн банк хоорондын Зээлийн хэлэлцээр (Улаанбаатар хотын тогтвортой авто зам, тээвэр төсөл)-ийн төсөл /Засгийн газар 2021.06.24-ний өдөр ирүүлсэн, зөвшилцөх, санал, дүгнэлтээ Аюулгүй байдал, гадаад бодлогын байнгын хороонд хүргүүлнэ/***

Хэлэлцэж буй асуудалтай холбогдуулан Зам, тээврийн хөгжлийн сайд Л.Халтар, Зам, тээврийн хөгжлийн яамны Бодлогын хэрэгжилтийн газрын дарга Д.Гэрэлням, Сангийн дэд сайд С.Мөнгөнчимэг, Сангийн яамны Хөгжлийн санхүүжилтийн газрын дарга И.Батхүү, Нийслэлийн Засаг даргын зөвлөх Ч.Батзориг, Нийслэлийн Засаг даргын Тамгын газрын Төсөл, хөтөлбөрүүдийн хяналт, зохицуулалтын хэлтсийн дарга М.Аясгалан нар “Их эзэн Чингис хаан” танхимаас оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн хэлтсийн референт Ч.Батбямба нар байлцав.

Зээлийн хэлэлцээрийн төслийн талаар танилцуулгыг Зам, тээврийн хөгжлийн сайд Л.Халтар “Их эзэн Чингис хаан” танхимаас танилцуулав.

Танилцуулгатай холбогдуулан Улсын Их Хурлын гишүүн  
Б.Пүрэвдорж “Их эзэн Чингис хаан” танхимаас, Улсын Их Хурлын гишүүн Ц.Сандаг-Очир, Ж.Батжаргал нарын цахимаар тавьсан асуултад Зам, тээврийн хөгжлийн сайд Л.Халтар, Нийслэлийн Засаг даргын зөвлөх Ч.Батзориг нар “Их эзэн Чингис хаан” танхимаас хариулж, тайлбар хийв.

*Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг MyРarliament программыг ашиглан цахим хэлбэрээр явуулав.*

**Ч.Хүрэлбаатар**: Монгол Улс, Олон улсын сэргээн босголт, хөгжлийн банк хоорондын Зээлийн хэлэлцээр (Улаанбаатар хотын тогтвортой авто зам, тээвэр төсөл)-ийн төслийг зөвшилцөхийг дэмжье гэсэн санал хураалт явуулъя.

Зөвшөөрсөн: 13

Татгалзсан: 4

Бүгд: 17

76.5 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Х.Булгантуяа Аюулгүй байдал, гадаад бодлогын байнгын хорооны хуралдаанд танилцуулахаар тогтов.

*Уг асуудлыг 10 цаг 02 минутад хэлэлцэж дуусав.*

***Гурав.Монгол Улс, Азийн дэд бүтцийн хөрөнгө оруулалтын банк хоорондын Зээлийн хэлэлцээр (КОВИД-19-ийн эсрэг вакцинжуулалтын арга хэмжээ төсөл)-ийн төсөл*** */Засгийн газар 2021.06.24-ний өдөр өргөн мэдүүлсэн,* ***зөвшилцөх,*** *санал, дүгнэлтээ Аюулгүй байдал, гадаад бодлогын байнгын хороонд хүргүүлнэ/*

Хэлэлцэж буй асуудалтай холбогдуулан Эрүүл мэндийн сайд С.Энхболд, Эрүүл мэндийн яамны Төрийн захиргааны удирдлагын газрын Гадаад харилцаа, хамтын ажиллагааны хэлтсийн дарга Б.Янжмаа, Сангийн дэд сайд С.Мөнгөнчимэг, Сангийн яамны Хөгжлийн санхүүжилтийн газрын дарга И.Батхүү, мөн зөвлөх Б.Одонтунгалаг нар “Их эзэн Чингис хаан” танхимаас оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн хэлтсийн референт Ч.Батбямба нар байлцав.

Зээлийн хэлэлцээрийн төслийн талаарх танилцуулгыг Эрүүл мэндийн сайд С.Энхболд “Их эзэн Чингис хаан” танхимаас танилцуулав.

Танилцуулгатай холбогдуулан Улсын Их Хурлын гишүүн  
Ц.Сандаг-Очир, Ж.Батжаргал нарын цахимаар тавьсан асуултад Төсвийн байнгын хорооны дарга Ч.Хүрэлбаатар, Сангийн яамны Хөгжлийн санхүүжилтийн газрын дарга И.Батхүү нар “Их эзэн Чингис хаан” танхимаас хариулж, тайлбар хийв.

*Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг MyРarliament программыг ашиглан цахим хэлбэрээр явуулав.*

**Ч.Хүрэлбаатар:** Монгол Улс, Азийн дэд бүтцийн хөрөнгө оруулалтын банк хоорондын Зээлийн хэлэлцээр (КОВИД-19-ийн эсрэг вакцинжуулалтын арга хэмжээ төсөл)-ийнтөслийг зөвшилцөхийг дэмжье гэсэн санал хураалт явуулъя.

Зөвшөөрсөн: 13

Татгалзсан: 4

Бүгд: 17

76.5 хувийн саналаар дэмжигдлээ.

Хуралдаанаар 3 асуудал хэлэлцэв.

Байнгын хорооноос гарах санал, дүгнэлтийг Улсын Их Хурлын гишүүн Х.Булгантуяа Аюулгүй байдал, гадаад бодлогын байнгын хорооны хуралдаанд танилцуулахаар тогтов.

Хуралдаан 1 цаг 06 минут үргэлжилж, 19 гишүүнээс 17 гишүүн хүрэлцэн ирж, 89.5 хувийн ирцтэйгээр 10 цаг 15 минутад өндөрлөв.

**Тэмдэглэлтэй танилцсан:**

ТӨСВИЙН БАЙНГЫН

ХОРООНЫ ДАРГА Ч.ХҮРЭЛБААТАР

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ**

**ЧУУЛГАНЫ ТӨСВИЙН БАЙНГЫН ХОРООНЫ 6 ДУГААР САРЫН**

**30-НЫ ӨДӨР /ЛХАГВА ГАРАГ/-ИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

**Ч.Хүрэлбаатар:** Төсвийн байнгын хорооны гишүүдийн энэ өглөөний амрыг эрж мэндчилье. Ирц бүрдсэн байна. Ирцийн байдлыг танилцуулъя. Чимэдийн Хүрэлбаатар, Ганибалын Амартүвшин, Хавдисламын Бадельхан, Жигжидийн Батжаргал, Хүрэлбаатарын Булгантуяа, Цэрэнпилийн Даваасүрэн, Болдын Жавхлан, Шатарбалын Раднаасэд, Цэндийн Сандаг-Очир, Баттогтохын Чойжилсүрэн нар орсон байна. Ингээд 10 гишүүн ирсэн учраас ирц бүрдлээ.

Өнөөдрийн Байнгын хорооны хуралдааныг эхэлье. Өнөөдөр гурван асуудал хэлэлцэнэ.

Нэгдүгээрт, Монгол Улсын 2020 оны нэгдсэн төсвийн гүйцэтгэл, Засгийн газрын санхүүгийн нэгдсэн тайлан. Засгийн газар 2021 оны 6 дугаар сарын 18-ны өдөр өргөн мэдүүлсэн, хоёр дахь хэлэлцүүлэг. Санал, дүгнэлтээ Төсвийн зарлагын хяналтын дэд хороонд хүргүүлнэ.

Хоёр.Монгол Улс Олон улсын Сэргээн босголт, хөгжлийн банк хоорондын зээлийн хэлэлцээр, Улаанбаатар хотын тогтвортой авто зам, тээвэр төслийн төсөл. Засгийн газар 2021 оны 6 дугаар сарын 24-ний өдөр ирүүлсэн, зөвшилцөх. Санал, дүгнэлтээ Аюулгүй байдал, гадаад бодлогын байнгын хороонд хүргүүлнэ.

Гурав.Монгол Улс Азийн дэд бүтцийн хөрөнгө оруулалтын банк хоорондын зээлийн хэлэлцээр, КОВИД-19-ийн эсрэг санхүүжилтийн арга хэмжээний төслийн төсөл. Засгийн газар 2021 оны 6 дугаар сарын 24-ний өдөр ирүүлсэн, зөвшилцөх. Санал, дүгнэлтээ Аюулгүй байдал, гадаад бодлогын байнгын хороонд хүргүүлнэ.

Ингээд хэлэлцэх асуудалдаа оръё.

**Нэг.Монгол Улсын 2020 оны нэгдсэн төсвийн гүйцэтгэл, Засгийн газрын санхүүгийн нэгтгэсэн тайланг хэлэлцэж эхэлье.**

Та бүгдэд ажлын хэсгийн бүрэлдэхүүнийг танилцуулъя. Хэлэлцэж буй асуудалтай холбогдуулан Сангийн дэд сайд Мөнгөнчимэг, Сангийн яамны Төрийн нарийн бичгийн дарга Наранцогт, мөн яамны Төсвийн бодлого, төлөвлөлтийн газрын дарга Ганбат, Төсвийн хөрөнгө оруулалтын газрын дарга Түвдэндорж, мөн газрын мэргэжилтэн Дэлгэржаргал, Эдийн засгийн бодлогын газрын дарга Батхүрэл, Санхүүгийн бодлогын газрын дарга.Мандуул, Хөгжлийн санхүүжилтийн газрын дарга Батхүү, мөн газрын мэргэжилтэн Сансармаа, Нэгдсэн төсвийн төлөвлөлтийн хэлтсийн дарга Золбоо, Төсвийн зарлагын хэлтсийн дарга Санжаадорж, мөн хэлтсийн шинжээч Тулга, Төсвийн орлогын хэлтсийн дарга Тэлмүүн, Өрийн удирдлагын хэлтсийн дарга Сүх-Очир ,Сангийн яамны Төрийн нарийн бичгийн дарга Наранцогт цахимаар, Монгол Улсын Ерөнхий аудитор Занданбат, Монгол Улсын Ерөнхий аудиторын орлогчийн албан үүргийг түр орлон гүйцэтгэгч, тэргүүлэх аудитор Наранчимэг, Үндэсний аудитын газрын Хөгжлийн болого, төлөвлөлтийн газрын захирал, тэргүүлэх аудитор Бундхорол, Аудитын нэгдүгээр газрын захирал, тэргүүлэх аудитор Энхжавхлан, Аудитын гуравдугаар газрын захирал, тэргүүлэх аудитор Энхболд, Аудитын дөрөвдүгээр газрын захирал, тэргүүлэх аудитор Самбууням гэсэн ийм бүрэлдэхүүнтэй ажлын хэсэг байна.

Монгол Улсын 2020 оны төсвийн гүйцэтгэл, Засгийн газрын санхүүгийн нэгтгэсэн тайлангийн талаарх Аудитын дүгнэлтийг Монгол Улсын Ерөнхий аудитор Доржсүрэнгийн Занданбат танилцуулна. Занданбат даргыг урьж байна.

**Д.Занданбат:** Өглөөний мэндийг хүргэе. Төсвийн байнгын хорооны дарга, Улсын Их Хурлын эрхэм гишүүд ээ,

Төрийн аудитын тухай хуульд заасан Үндэсний аудитын газрын бүрэн эрхийн хүрээнд Төсвийн тухай хуулийн дагуу төсвийн ерөнхийлөн захирагчдын эрхлэх асуудлын хүрээний байгууллагуудын 2020 оны 12 дугаар сарын 31-ний өдрөөр дуусгавар болсон санхүүгийн нэгтгэсэн тайлан, төсвийн гүйцэтгэлд аудит хийсэн. Тус Байнгын хорооны харьяа төсвийн ерөнхийлөн захирагчдын нэгтгэсэн санхүүгийн тайлан, төсвийн гүйцэтгэлд хийсэн аудитын талаар товч танилцуулъя.

Сангийн сайд улсын төсөв 3 тэрбум 103,3 төлөлттэй, гүйцэтгэл нь 2 тэрбум 821,1 харьяа санхүүгийн 183 санхүүгийн тайланд аудит хийсэн. Нийтлэг үүгээр зөрчилгүй 50 ерөнхийлөн захирагчийн хувьд бол зөрчилгүй гарсан байна.

Аудит хийсэн алдаа хувчлалын талаар. Сангийн сайдын эрхлэх асуудлын хүрээний байгууллагуудын 2020 оны санхүүгийн нэгтгэсэн 188 тайлан бэлтгэгдсэнээс 112 байгууллагад дүгнэлт гаргаж 11 байгууллага аудитын дүгнэлтэд хамрагдан, 5 байгууллагад итгэл үзүүлсэн. Дүгнэлт гаргасан 112 байгууллагаас 106 байгууллага, зөрчилгүй дүгнэлт, 6 байгууллагад нь хязгаарлалттай дүгнэлт өгсөн.

Сангийн сайдын эрхлэх асуудлын хүрээний байгууллагуудын 2020 оны санхүүгийн нэгтгэсэн тайлан, төсвийн гүйцэтгэлд хийсэн аудитаар нийт 479.4 тэрбум төгрөгийн алдар зөрчил илэрснээс 317.5 тэрбум төгрөгийн 188 алдааг аудитын явцад залруулж 200 сая төгрөгийн зөрчилд 14 төлбөрийн акт тогтоож 158.1 тэрбум төгрөгийн зөрчлийг арилгах, 92 албан шаардлагыг хүргүүлж, 3.6 тэрбум төгрөгийн аалдаа зөрчлийг давтан гаргахгүйгээр 162 зөвлөмжийг өгч, аудит хийлээ. Анхаарлаа хандуулсанд баярлалаа.

**Ч.Хүрэлбаатар:**Занданбат даргад баярлалаа. Одоо Монгол Улсын 2020 оны нэгдсэн төсвийн гүйцэтгэл, Засгийн газрын санхүүгийн нэгтгэсэн тайлан болон аудитын дүгнэлттэй холбогдуулаад асуух асуулттай гишүүд нэрсээ өгье. Сандаг-Очир гишүүн асуулт асууя гэж байна. Учрал, Батжаргал гишүүн байна. Сандаг-Очир гишүүн асуулт асууя.

**Ц.Сандаг-Очир:**Бүгдэд нь өглөөний мэнд хүргэе. Төсвийн гүйцэтгэлийг харж байна. Миний санаснаар саяхан л тав, зургаан жилийн өмнө Монгол Улс олон данстай болчихлоо, төсөвтэй болчихлоо гэж ярьдаг байсан. Хуулиар бол Монгол Улс нэг төсөвтэй байх ёстой. Ер нь энэ асуудал шийдэгдсэн үү, нэг төсөвтэй байж чадаж байгаа юу? Төсвийн гадуур бас төсөв байна уу, сайн байна уу? Энэ дээр одоо бас нэг аудитаас, Сангийн яам нь аль нь хариулах юм бол, хариулж өгөөч гэж ингэж асууя. Баярлалаа.

**Ч.Хүрэлбаатар:** Сандаг-Очир гишүүний асуултад эхлээд Аудитын газар, дараа нь Сангийн яам хариулна. Занданбат дарга хариулъя.2020 оны гүйцэтгэл орж ирж байна шүү дээ. Тэгэхээр төрийн өмчит аж ахуйн нэгжүүд  мөн одоо улсын төсвөөс харьцуулж үзээд төсвөөс гадуур явсан зүйл байна уу, үгүй юу?  Үүнтэй холбоотой ямар нэгэн дүгнэлт гарсан уу, гараагүй гэж асууж байна.

**Д.Занданбат:** Нийтдээ 6890 байгууллагуудад аудит 2020 онд хийгдсэн. Ерөнхийдөө бол сая таны асуусан төсвөөс сан орох бүртгэл тооцоотой данс, гүйлгээ байна уу гэсэн санаагаар асууж байна гэж ойлголоо. Тийм зүйл бол харьцангуй гайгүй байгаа. Үндсэндээ одоо бүртгэлгүй, ямарваа нэгэн бүртгэл хөтлөлт болон харьяалалгүй санхүүжилт, гүйлгээ гарсан юм бол байхгүй. Зүгээр бид нар аудитынхаа нэгдсэн дүгнэлтэд бол нэн ялангуяа КОВИД-19-ийн үед Засгийн газраас авч хэрэгжүүлж байгаа арга хэмжээг санхүүжүүлэх зорилгоор төрийн өмчит үйлдвэр авсан газруудаас нэлээдгүй хэмжээний мөнгийг бол КОВИД-ын цар тахлын арга хэмжээ рүү зарцуулахаар иймэрхүү шийдвэрүүд гарсан.

Энэ шийдвэр нь бол үндсэндээ олон Улсын Их Хурлаар бүрэн орж танилцуулагдаагүй, Улсын Их Хурлын хяналтад бүрэн байж чадаж байна уу, үгүй юу гэдэг тал дээр бас анхаарал хандуулж энэ асуудал дээр Улсын Их Хурал одоо анхааралдаа авахыг, толилуулсан ийм зөвлөмжийг бол өгсөн байгаа. Төсвийн хуулийн 6.7.3-тай нийцээгүй байна гэдэг ийм дүгнэлтийг өгсөн.

**Ч.Хүрэлбаатар:**Баярлалаа. Сангийн яамнаас Жавхлан сайд онлайнаар оролцож байна. Жавхлан сайдын микрофоныг өгье.

**Б.Жавхлан:** Сандаг-Очир гишүүний асуултад хариулъя. Зөв асуулт тавилаа. Ерөнхий асуулт тавилаа гэж ойлголоо. Ямар ч байсан Сангийн сайд удирддаг нэг л данс байгаа. Төрийн сан. Өмнө нь энэ асуудал яригдаж байх үед төсвөөс гадуур Хөгжлийн банк гээд, бүр засаг дотроо Сангийн яамтай зэрэгцээд янз бүрийн бондын эх үүсвэрийг захиран зарцуулдаг хүртэл ийм яамд хэрэгжчихсэн, засаг одоо хүртэл ингээд хоёр гурван настай болчихсон ийм асуудлууд ч байсан. Ингээд Засгийн газраасаа гадуур гэх юм уу, Хөгжлийн банктай, дээрээс нь мөн бас бусад санхүү, төсвийн болон мөнгөний бодлогын төрийн байгууллагууд л гэхэд. Энэ одоо 100 хувь цэгцэндээ орсон гэж хэлж чадахгүй ээ. Хөгжлийн банк маань ер нь ингээд цэгцрэх чиглэлдээ орж байна. Ямар ч байсан төсөв, санхүүгийн хувьд бол бид нэгдсэн шинэчлэлийн хүрээнд төсвийн сахилга баттай сайн гараад явчихъя гэж ингэж бодож байна.

Асууж байгаа зүйл бол одоо төрийн өмчийн үйлдвэрийн газруудаа яах гэж байна. Энэ төрийн өмчийн үйлдвэрийн газруудын үйл ажиллагаа, засаглалтай холбоотой, ялангуяа санхүү төсөв, хөрөнгө оруулалт, тэгээд төсөвт үр өгөөж, нийгмийн үр өгөөж гээд олон талаас нь харж байж энэ бүтцийн өөрчлөлтийг яаралтай хийж нэг талд нь гаргаж байж энэ бүрэн цэгцэрнэ. Энэ асуудал бол Засгийн газар дээр нэлээн хурц яригдаад, манай яамнаас болон Хэрэг эхлэх газраас нэлээн түлхүү оролцоод ингээд явж байна. Энэ дээр мөн Улсын Их Хурлын оролцоо их чухал байдаг шүү.

Сая Занданбат дарга бас хэллээ. Тэгэхээр Улсын Их Хурал дээрээс гарч байгаа тогтоол шийдвэрүүд, энэ төсвийн шинэчлэл, тэгээд Монгол Улс маань өөрөө нэгдсэн нэг төсөвтэй байх энэ тогтолцоондоо бас  хүндэтгэлтэй хандаж төсвөөс гадуур бий болдог янз бүрийн энэ санхүү төсвийн харилцаануудыг хязгаарлаж явахыг бас та бүхэн хичээж анхаарч ажиллаарай гэж хэлье. Баярлалаа.

**Ч.Хүрэлбаатар:** Баярлалаа. Яг энэ дээр би зүгээр Сандаг-Очир гишүүний асуултад хариулах замаар. Төсвийн ерөнхийлөн захирагчид буюу төсөвтэй холбоотой төсөвт байгууллагууд бол энэ дээр ямар нэгэн зөрчил бол байхгүй байгаа. Харин төрийн өмчит аж ахуйн нэгжүүд, тухайлбал тэтгэвэр тэглэсэнтэй холбоотой “Эрдэнэс силвер” компани, цахилгаан, дулаантай холбоотой Эрдэнэт уулын концерноос төлөгдөж байгаа энэ төлбөрүүдийн асуудлыг эрх зүйн хувьд яг яах ёстой вэ гэдгийг шийдсэн энэ хууль эрх зүйн орчноо бол нэлээд тодорхой болгох шаардлага байгаа юм. Тэгэхээр яг одоо төсвөөс гадуур гэж хэлэхэд төвөгтэй боловч яг энэ дээр бол эрх зүйн хувьд тодорхой болгох ийм шаардлага байгаа гэж Үндэсний аудитын газраас дүгнэлт гаргаж өгсөн байгаа.

Үүнийг бол цаашдаа бол Их Хурал, манай Байнгын хороо бол анхаараад, Засгийн газраас анхаараад явах учиртай. Нэгэнт нийтийг хамарсан хөнгөлөлттэй тэр төлбөрүүдийг хийж байгаа тохиолдолд энэ төсөвтөө яг орох уу, үгүй юу гэдэг асуудлыг маш тодорхой болгох ийм шаардлага байгаа шүү гэдгийг бол хэлье.

Ингээд Батжаргал гишүүн асуултаа асууя.

**Ж.Батжаргал:** Та бүгдийн өдрийн амгаланг айлтгая. Монгол Улсын 2020 оны төсвийн гүйцэтгэ, нэгдсэн тайлангийн мэдээлэл, аудитын дүгнэлтийг сонссон. Бас тодорхой материалуудыг харсан. Тэгэхээр бид төсвийн хууль тогтоомжийнхоо хэрэгжилтийг бүрэн хангах, төсвийн сахилга хариуцлагыг сайжруулах тал дээр нэлээн анхаарал хандуулж байж энэ хязгаарлагдмал нөөцийн үр өгөөжтэй, зөв зарцуулж хөгжлийн зорилтуудаас хангах учиртай л даа. Энэ тал руугаа мэдээж төрийн байгууллагууд, хяналтын байгууллагууд гүйцэт ажиллаж байгаа гэдэгт бол би итгэлтэй байгаа.

Гэхдээ бидэнд анхаарах зүйлүүд байгаа  юм уу даа гэж ингэж харагдаад байгаа юм. Аудитын байгууллагаар зөрчил дутагдлын их том тоо яригддаг. Тэр өөрөө … /сүлжээ тасалдсан/ гэдгийн юм уу баахан зөвлөмж, асуудлуудыг шийдээд … ингээд яваад байдаг. Энэ асуудлыг ер нь эрх зүйн хувьд зөв зохицуулж алийг ер нь яг зөрчил, дутагдал гэж үзэж, түүндээ албан шаардлагаа тавьдаг байх юм, ямрыг нь зөвлөх, үйлчилгээнийхээ чиглэлээр санхүүгийн хууль тогтоомжуудыг зөв хэрэглээний асуудлынх нь чиглэлээр өгч үзэх гэдэг юмыг ер нь бодууштай юм байна. Одоо жил бид нар их тодхон ярьж байгаа, зөрчил дутагдлын талаар. Энийг эрх зүйн хувьд зөв зохицуулж, хаана, хаанаа зөв мэдээлэлтэй сайжруулахгүй бол нийгэмд буруу ташаа ойлголт өгсөн нэг ийм л юм яваад болохгүй байгаа юм бэ. Энийг манай аудитын байгууллага ер нь юу гэж үздэг юм бэ гэдэг нэг ийм асуулт байна.

Хоёрдугаарт, санхүү бүртгэлийн ажилтнуудаа чадваржуулах, хариуцлагын тогтолцоог нь сайжруулахгүй бол нэг ижил маягийн зөрчил дутагдлууд жилийн жилд давтагдан гардаг нэг ийм үйл явцууд байгаа байна.

**Ч.Хүрэлбаатар:** Батжаргал гишүүн 1 минутаа одоо авах уу? Батжаргал гишүүний 1 минутыг өгье.

**Ж.Батжаргал:** Энэ улсуудаа жоохон чанаржуулах, хариуцлагынх нь асуудлыг сайжруулахгүй нэг мөнгө л яриад гээд байгаа юм чинь. Дараагийн нэг асуумаар байгаа зүйлүүд байна. Төрийн өмчийн компаниудын энэ төсвийн сахилга хариуцлагыг сайжруулах асуудлыг бид онцгой гарах ёстой. Эрх зүйн зохицуулалт дутагдсан гэж би бол ойлгохгүй байна. Төрийн өмчийн тухай хууль, Компанийн тухай хууль, Төсвийн тухай хууль гээд энэ бүх хууль тогтоомжуудаар өөр харилцаа зохицуулагдчихсан. Өөрийнх нь дүрмийг нь бас тодорхой харилцаанууд нь бас зохицуулагдаад явдаг.

Гэтэл ийм байсаар байгаа байдал, дур зоргоор бүтээн байгуулалт санхүүжүүлдэг, яамны дутагдлуудыг ч санхүүжүүлдэг ийм байдлыг зогсоогоор байгаа юм байгаа. Энэ бол яах аргагүй улс орны нэгдсэн төсвийн бодлогод нэлээн том зөрчил, алдаа гарч явж байгаа. Хэрвээ талууд төсвийн орлогын бүрэлдэхүүн хэсэг болж ороод, тэр нь буцаад Улсын Их Хурал дээр яригдаж … зарчмаар хөрөнгө оруулалтын байдаг юм уу, тусгай хэмжээний.

**Ч.Хүрэлбаатар:** Занданбат дарга хариулъя. Дараа нь Сангийн яам бас хариулъя.

**Д.Занданбат:** Батжаргал гишүүний асуултад хариулъя. Аудитын байгууллага 2020 онд нийтдээ 3 их наяд 483 тэрбум төгрөгийн алдаа зөрчил илрүүлсэн байгаа юм. Үүндээ 2734 зөвлөмжийг нийтдээ өгсөн гэсэн манай тайлангийн үзүүлэлтээр гарч ирсэн юм. Тэгээд гол нь одоо алдаа зөрчлийн тоо маш их том тоо байгаа хэрнээ тодорхой хэмжээнд тэрнийх нь цаана ноцтой хэсэг төдийлөн байна уу, үгүй юу гэж асууж байна гэж л ойлголоо л доо.  Тэгэхдээ аудит гэдэг бол үйл ажиллагааны стандарт байдаг. Аудит өөрөө олон улсын стандартыг мөрдөж ажиллах ёстой. Тэр стандартыг мөрдөж ажиллаж байж байж тэр аудиторын гарсан тоо мэдээ үнэн зөв, баталгаатай болж өгдөг ийм нэг зарчимтай байгаа. Алдаа зөрчил гэдэг юмыг тэр стандартаараа нэг маягаар ингэж ойлгодог.

Алдааг аудитын явцад нь залруулаад урьдчилан сэргийлээд, төсөв, санхүүгийн сахилга хариуцлага, ноцтой байдалд хүргэхээс нь урьдчилан сэргийлээд алдааг бол бид нар зайлшгүй илрүүлж аудитынхаа явцад түүнийг засварлаж яриад байгаа юм. Тэгэхээр энэ алдаа зөрчил гэдэг хоёр өөр дүн өөрөө нийлээд орохоороо дийлэнх ийм том тоо сонсогддог. Ер нь бол энийг бид нар цаашдаа өөрийнхөө стандартыг өөрчлөх маягаар одоо алдаа гэж юугаа хэлэх юм, энийгээ статистик тоогоо яаж оруулах юм, зөрчил гэдэг юмнуудыг бид нар бодитойгоор нийгэмд яаж тайлагнах вэ гэдэг тал дээр бол бас судалгаа хийгээд ингээд бас ажлын хэсэг гаргаад ажиллаад явж байгаа.

Ер нь тэр төрийн өмчит үйлдвэр, аж ахуйн газрууд бол өнөөдөр Компанийн тухай хуулиараа ч гэдэг юм уу, аль эсвэл Төрийн өмчийн бодлого, зохицуулалтын газраас гаргасан тэр зүйл, заалтаараа бол бид нарын ойлгож байгаагаар, аудитын байгууллагын ойлгож байгаагаар бол татвар, ноогдол ашиг гэдэг юмаараа улсын төсөвтэй харьцаж, тэгээд улсын төсөвт төвлөрүүлсэн тэр.

**Ч.Хүрэлбаатар:** Занданбат даргын микрофоныг үргэлжлүүлээд өгье. Энэ тайлбарыг дуустал сонсчихмоор байна.

**Д.Занданбат:** Улсын төсөвт ийм хууль гаргаад төсөвт зохицуулалт хийх маягаар ингээд явъя гэсэн. Энэ бол зөв байна гэсэн маягаар бид нар харж байгаа юм. Саяын Хүрэлбаатар даргын ярьж байгаа, КОВИД19 цар тахлын арга хэмжээнд бол Засгийн газраас нэлээдгүй их мөнгө гарсан. 1.3 их наядаар байдаг шиг санаж байна, нийт тоогоороо. Тэгээд ийм их мөнгийг бол Улсын Их Хурал хяналтдаа бүрэн авч хэлэлцэж чадсан уу, үгүй юу гэдэг асуудал бол бас эрсдэлтэй байгаа учраас бид нар дүгнэлт зөвлөмжиндөө энийг анхааруулж, Улсын Их Хурал энийг анхаарч, одоо анхааруулж эрх зүйн орчныг нь сайжруулах хэрэгтэй гэсэн зөвлөмжийг бол өгсөн юм аа. Баярлалаа.

**Ч.Хүрэлбаатар:** Баярлалаа. Сангийн яам, Батхуяг дарга хариулъя.

**М.Батхуяг:** Сангийн яам, Төрийн сангийн газрын дарга Батхуяг. Батжаргал гишүүний асуултад хариулъя. Санхүү, бүртгэлийн ажилтнуудыг чадавхжуулах, хариуцлагыг нь сайжруулах тэр асуудал яригдаж байна. Энэ дээр бол Сангийн яамны зүгээс санхүү бүртгэлийн ажилтнуудыг байнгын сургалтад хамрагдах энэ бололцоо нөхцөлийг нь хангах үүднээс цахим сургалтын платформ ажиллуулж байгаа. Энэ ондоо энэ платформыг бол нэвтрүүлэхээр ажиллаж байна.

Мөн санхүү, бүртгэлийн ажилтнуудын ажлын ачааллыг бууруулах чиглэлээр бас тодорхой ажлуудыг бас хийж байгаа. Үүн дээр бол цалингийн нэгдсэн системийг нэгдсэн программчлалыг нь хангах, мөн нягтлан бодох бүртгэл тайлагналын нэгдсэн стандартыг нотолдог энэ ажлуудыг бол хийж байгаа юм. Ингэснээр нягтлан бодох бүртгэлийн ажилтнуудын ажлын ачаалал буураад, мэдлэг чадвар нь нэмэгдсэнээр бол энэ хариуцлагын тогтолцоон дээр бол эерэг үр дүн гарна гэж харж байгаа. Мөн бид нар бол шилэн дансны тогтолцоон дээр бас нэлээн ажиллаж, мэдээллийн ил тод байдлыг нэмэгдүүлэх нь энэ хариуцлагыг сайжруулах гол үндэс болно гэж үзэж байгаа. Тэгээд энэ нэгдсэн дансны тогтолцооны цахим хуудсыг сайжруулах ажлыг бас бид нар хийж гүйцэтгэж байгаа. Ийм байна. Баярлалаа.

**Ч.Хүрэлбаатар:**Баярлалаа. Би Занданбат даргаас хоёр асуулт асуумаар байна. Эхнийх нь, ахмадуудын тэтгэврийг тэглэсэн. Энэ үйл ажиллагааг Эрдэнэс силвер компани хийхээр болсон. Эрдэнэ силвер компани ахмадын тэтгэвэр тэглэсэнтэй холбоотойгоор нэг төгрөг ч гэсэн тэр өрийг барагдуулсан уу? Би 10 сая төгрөг ч яриагүй. Зүгээр, нэг төгрөгийг нь ч гэсэн өр барагдуулсан уу? Энэ ахмадын тэтгэвэр тэглэсэн энэ бүх үйл ажиллагаа бол Засгийн газрын болон банкны нуруун дээр явж ирсэн. Тэгэхээр нэг ч гэсэн төгрөг төлж чадсан уу, үгүй юу гэдгийг бол би асуумаар байгаа юм. Сураг сонсох нь, тэр дарга нь ажлаа өгчихсөн ч гэл үү, үгүй ч гэлүү.  Мөнгө нь бол олборлоод тавьчихсан байсан мөнгөө бол борлуулаад байсан, орлого олсон. Харин түүнээсээ буцааж өр төлсөн үү, үгүй юу гэдгийг тодруулчихмаар байна. Энэ бол эхний асуулт.

Хоёрдугаарт нь, нийгмийн даатгалын шимтгэлийг тэглэх үйл ажиллагааг явуулсан байгаа, тэглэсэн. Тэгэхээр Нийгмийн хамгаалал, хөдөлмөрийн сайд Ариунзаяа бол энийг бид нар улсын төсвөөс эргүүлж авах ёстой. Авлагаар бүртгэнэ гээд бүртгэчихсэн. Сангийн яам бол үгүй гээд, тэгээд эндээс үүсэлтэйгээр зөрчил гээд явчхаж байгаа юм. Зөвхөн саяын хэлсэн хоёр үйл нэр томьёогоор өгөх нь л бараг 2 их наядын зөрчил болоод явчхаж байгаа байхгүй юу. Тэгэхээр яг энэ дээр Үндэсний аудитын газрын байр суурь нь яг юу вэ? Энд Занданбат даргаас тайлбар авъя.

**Д.Занданбат:** Хүрэлбаатар даргын асуултад хариулъя. Эрдэнэс силвер ресурс компанитай холбоотой авлага барагдуулах асуудал байх бид нар 2020 оны аудит хийхэд бол 30 сарын 31-нээр авлагад хураагдсан мөнгө төгрөг байхгүй ээ, орж ирээгүй, зүгээр 2021 оны завсрын аудитыг би тэр бид нар намар 8 сараас эхлээд л хийдэг. Тэгээд тэр үеэрээ бол энэ асуудлыг бас илүү нарийвчилж анхаарч оруулж үзнэ. Хоёр дахь асуудал нь 642.6 тэрбум төгрөгтэй холбоотой нийгмийн даатгал, Сангийн яам хоёрын хооронд үүссэн асуудлыг таныг асууж байна гэж ойлгож байна. Төрийн аудитын байгууллагын байр суурь бол бид нар аудитынхаа дүгнэлтэд энэ асуудлыг тодорхой тусгаж өгсөн.

Түрүүн хэлсэн. Бид нар алдаа зөрчил гэдэг бол эрсдэлээс урьдчилан сэргийлж, аудитын явцад нь тэрийг илрүүлж засаж янзлах тал дээр одоо аудитын байгууллагын бас үндсэн нэг үүрэг байдаг. Тэр утгаараа бол хуулийн зохицуулалт нь тодорхой гарч чадаагүйгээсээ болоод 642.6 тэрбум төгрөгийг ямар эх үүсвэрээс нийгмийн даатгалын шимтгэлийг чөлөөлсөн тэр чөлөөлөлтийг хаах юм бэ гэдэг асуудлыг бол шийдээгүй юм байна гэж аудитор үзсэн учраас бид нар аудитынхаа зөвлөмжид энэ асуудлыг тодорхой шийдвэрлэх тал дээр Улсын Их Хуралд оруулах маягаар аудитын дүгнэлтэд оруулж өгсөн байгаа.

Бид нарын ойлгож байгаагаар бол хуулиар зохицуулж байгаа зохицуулалт нь өөрөө тодорхой байгаа. Нийгмийн даатгалын тэр шимтгэлийн чөлөөлөлтийг ямар эх үүсвэрээс гарахыг нь тодорхой болгоод өгчих юм бол түүнийхээ дагуу зохицуулчихна. Энд болохоор зохицуулалт нь тодорхойгүй байгаа. Өөрөөр хэлбэл нийгмийн даатгалын.

**Ч.Хүрэлбаатар:** Занданбат даргын хугацааг нэмж өгье.

**Д.Занданбат:** Энэ асуудлыг хуулиар зохицуулж өгөхгүй бол ямар эх үүсвэрээс нийгмийн даатгалын 642.6 тэрбум төгрөгийн нийгмийн даатгалын санг хаах вэ гэдэг асуудал бол тодорхойгүй байгаа юм. Тэгэхээр энд бол зайлшгүй хуулийн зохицуулалт хэрэгтэй байх гэж үзээд бид нар аудитынхаа дүгнэлтэд оруулж өгсөн байгаа.

**Ч.Хүрэлбаатар:** Сангийн яам нь юу гэж үзэж байгаа юм, Батхуяг дарга аа?

**М.Батхуяг:** Нийгмийн даатгалыг чөлөөлсөн тэр дүнгээр нийгмийн даатгал бол улсын төсвөөс авах авлага гээд санхүүгийн тайландаа бол тусгагдсан байсан. Манайх бол энэ дээр бол тооцоо нийлээгүй. Яагаад вэ гэхээр одоо яг тооцоо нийлэх, энэ авлагыг улсын төсөв өгнө өө гэж хүлээн зөвшөөрөх тэр эрх зүйн ямар нэгэн үндэс, тийм юм гараагүй байсан болохоор бид нар хэрэв энийг авлагыг нь хүлээн зөвшөөрөөд гэдэг чинь бол цаашид энийг бол улсын төсвөөс өгнө гэсэн ийм үйлдэл болоод санхүүгийн тайлан дээр тусгагдах юм. Тэгэхээр энэ үүднээс бол бид нар бол энэ дээр бол ямар нэгэн эрх зүй, хууль тогтоомжоор бол улсын төсвөөс нөхөж өгнө гэсэн шийдвэр гараагүй болохоор бид нар энэ дээр бол тооцоо нийлж баталгаажуулаагүй, тийм байгаа.

**Ч.Хүрэлбаатар:** Хариултуудыг бол сонслоо. Нэгдүгээрт нь бол, Эрдэнэс силвер компани ахмадын зээлийг тэглэсэн юунаас нэг ч төгрөг буцааж төлөөгүй байгаа юм байна шүү. Тэр их мөнгө борлуулсан. Олборлочихсон байсан мөнгө байсан. Тэрийг борлуулаад тэр орлого нь тэгээд хаашаа явсан юм бол? Тэрийг Занданбат дарга тодорхой болгож өгөөрэй. Нэг хүн оччихоод тэр төрийн өмчтэй аж ахуйн нэгжээр мөнгөөр нь юу хийж байгаа нь мэдэгдэхгүй байгаад байж бас болохгүй шүү дээ. Тэгэхээр энэ дээр маш тодорхой аудит хийж, үр дүнг бол энэ Улсын Их Хуралд тайлагнах хэрэгтэй. Нэг ч төгрөг буцааж төлөөгүй. Одоо ч хүртэл. Одоо бол энэ 2021 оны сүүлийн хэдэн сард төлсөн, яасныг нь юм мэдэхгүй байна. Гэхдээ бол төлөөгүй байсан. Энэ дээрээ бол онцгой анхаарч байх ёстой.

Дараагийн нэг зүйл бол энэ аж ахуйн нэгжүүдийн төлөх ёстой байсан, иргэдийн төлөө төлөх ёстой байсан нийгмийн даатгалын шимтгэлийг төр өмнөөс нь төлсөн. Тэгэхээр энэ дээр бас тэр бүртгэлийн хувьд маш тодорхой болгох ёстой шүү. Энэ дээр зөрчилтэй гээд дүгнэчихсэн байгаа нь бол зөв. Харин үүнийг яаж зөв болгох вэ гэдэг талаасаа Засгийн газар нэлээн сайн анхаарч ажиллаарай гэдгийг би хэлье.

Ингээд асуулт асууж дууслаа. Одоо төсвийн гүйцэтгэл болон аудитын дүгнэлттэй холбогдуулан үг хэлэх гишүүд нэрсээ өгье. Батжаргал гишүүн байна. Батжаргал гишүүн үг хэлье.

**Ж.Батжаргал:** Улсын төсвийн гүйцэтгэл, санхүүгийн нэгдсэн тайланг батлах асуудлыг дэмжиж байна. Нэгэнт гүйцэтгэл бүх юм гаргасан холбогдох байгууллагууд нягталж үзээд дүгнэлтээ гаргаад ирүүлсэн байна. Тийм учраас энийг дэмжиж байна. Анхаарах хоёр зүйл байна. Цаашид ер нь үнэхээр Улсын Их Хурал энэ төсвийн Монгол Улсын төсвийн захирагч мөн юм бол Төсвийн хууль тогтоомжийн хэрэгжилтийг хангуулж, төсвийн сахилга хариуцлагыг сайжруулах асуудлыг бид анхаарах ёстой. Тийм учраас төрийн өмчтэй аж ахуйн байгууллагуудын дур дураараа байдаг байдлуудыг 2022 онд ер нь таслан зогсоох ёстой. Бид ийм цаг үед зайлшгүй нөөцөө шавхах, тодорхой аудит хийх ёстой нь үнэн.

Гэхдээ төсвийнхөө хууль тогтоомж, тэр дүрэм журмаараа зохицуулагдаж төсөвтөө төвлөрөөд, буцаадаг хуваарилалтаар явдаг ийм тогтолцоо руу орохгүй бол ерөөсөө энэ захирлуудын дур дураараа ажиллагааг төр өөрөө санаачилж, зохион байгуулж хийгээд байгаа юм. Нэг хэсэг зам, тээвэр гээд ярьдаг, нэг хэсэг нь ногоон байгууламж хийнэ л ярьдаг. Ийм байж болохгүй шүү дээ. Энэ чинь хууль тогтоомжоороо арван гаруй төрийн өмчтэй аж ахуйн нэгж байгууллагууд чинь бол хандив, тусламж үзүүлэх ямар ч эрх зүйн бололцоо байхгүй шүү дээ. Хязгаарладаг шүү. Хязгаарлалт тавьсан байна шүү дээ. Тэгэхээр энийг одоо байгуулж, энэ төрийн өмчтэй аж ахуй нэгжүүдийн үйл ажиллагаа мэдээж сайн явуулж, үр өгөөжийг нь энэ улс орныг хөгжил бодлоготойгоор зарцуулах чиглэл рүү одоо бид онцгой анхаарч ажиллах ёстой. Энийг бол энэ Улсын Их Хурлын, тэр тусмаа Төсвийн байнгын хорооны гол анхаарах асуудал байж, энэ чиглэл дээр ер нь зөв стандарт юмнуудыг нь тогтоож ажиллах ёстой юм байна гэсэн ийм бодолтой байна.

Манай аудитын байгууллага бол дүгнэлтээ гаргаж ирүүлсэн байна. Энэ дүгнэлтийг илүүтэй дахин судлан үзэж, эрх зүйн зохицуулалтынх нь хувьд сайжруулах ёстой юм байгаа бол, зохицуулах ёстой юм байгаа бол сайжруулах ёстой. Зөвлөмжийг хэрэгжүүлэх талаар бас энэ эрх бүхий байгууллагууд нь мэдээж сайн ажиллаж, тэгээд хэрхэн хэрэгжүүлж ажиллах вэ гэдэг дээрээ мэдээллээ хүргүүлдэг байх. Тэгээд ёс суртахуун, сахилгынхаа асуудлыг бид сайжруулах ёстой л гэж ингэж үзэж байна.

**Ч.Хүрэлбаатар:** Батжаргал гишүүнд баярлалаа. Гишүүд үг хэлж дууслаа.

Дэгийг би та бүгдэд тайлбарлаад өгье. Монгол Улсын Их Хурлын чуулганы дэгийн тухай хуулийн 73 дугаар зүйлийн 73.6-д нэгдсэн хуралдаанаар хоёр дахь хэлэлцүүлэг явуулах үед Төсвийн зарлагын хяналтын дэд хорооны санал, дүгнэлттэй холбогдуулан гишүүд асуулт асууж, хариу хариулт авсны дараа  улсын төсвийн орлого, зарлагын нийт дүнг тусгасан улсын төсвийн гүйцэтгэл батлах тухай тогтоол батална гэж заасан.

Ингээд Монгол Улсын 2020 оны нэгдсэн төсвийн гүйцэтгэл, Засгийн газрын санхүүгийн нэгтгэсэн тайланг хэлэлцсэн талаарх Байнгын хорооноос санал, дүгнэлт гарна. Санал дүгнэлтийг Төсвийн зарлагын хяналтын дэд хороонд хүргүүлнэ гэсэн.

Одоо танхимд Төсвийн зарлагын хяналтын дэд хорооны дарга Пүрэвдорж өөрөө сая бүх асуулт хариулт, хэлэлцүүлгийг бол сонсож суусан гэдгийг хэлье.

Монгол Улсын 2020 оны нэгдсэн төсвийн гүйцэтгэл, Засгийн газрын санхүүгийн нэгтгэсэн тайланг хэлэлцэж дууслаа.

Дараагийн асуудал

**Хоёр.Монгол Улс, Олон улсын сэргээн босголт, хөгжлийн банк хоорондын Зээлийн хэлэлцээр, /Улаанбаатар хотын тогтвортой авто зам, тээвэр, төслийн төслийн/ зөвшилцөх асуудлыг хэлэлцэж хэлэлцэнэ.**

Зээлийн хэлэлцээрийн талаарх танилцуулгыг Халтар сайд танилцуулна.

Ажлын хэсгийг та бүгдэд танилцуулъя. Сангийн сайд Жавхлан, Зам тээврийн сайд Халтар, Сумъяабазар нийслэлийн Засаг дарга, Батхүү Сангийн яамны хөгжлийн санхүүжилтийн газрын дарга, Амаржаргал Сангийн яамны хөгжлийн санхүүжилтийн газрын зөвлөх, Гэрэлням Зам тээврийн хөгжлийн яам бодлого төлөвлөлтийн газрын дарга, Батзориг Нийслэлийн Засаг даргын төсөл хөтөлбөр хариуцсан зөвлөх, Аясгалан Нийслэлийн Засаг даргын Тамгын газрын Төсөл хөтөлбөрүүдийн хяналт зохицуулалтын хэлтсийн дарга байна.

Халтар сайдыг микрофонд урьж байна.

**Л.Халтар:** Байнгын хорооны дарга Улсын Их Хурлын эрхэм гишүүд ээ,

Монгол Улсын 2021-2025 онд хөгжүүлэх таван жилийн үндсэн чиглэл, Монгол Улсын Засгийн газрын 2020-2024 оны үйл ажиллагааны хөтөлбөр зэрэг бодлогын баримт бичигт Улаанбаатар хотын замын хөдөлгөөний нягтралыг бууруулах, ачааллыг тэнцвэржүүлэх, тээврийн эрэлтэд нийцсэн авто замын сүлжээ бий болгох, түгжрэлийг бууруулах болон байгаль орчинд ээлтэй, хүртээмжтэй, аюулгүй тээврийн үйлчилгээ хөгжүүлэх чиглэлээр зорилт, арга хэмжээнүүдийг хэрэгжүүлэхээр тус тус тусгасан.

Эдгээр зорилтуудын хүрээнд Дэлхийн банкны санхүүжилтээр Улаанбаатар хотын тогтвортой авто тээвэр, авто зам тээвэр төслийг хэрэгжүүлэхээр төслийг бэлтгэх ажлыг хангаад байна. Төсөл нь гудамж, замуудын цогц шинэчлэл, нэгдүгээрт, хоёрдугаарт нийтийн тээврийн системийн шинэчлэл, гуравдугаарт, зам тээврийн үр ашигтай төлөвлөлт, удирдлага, зураг төсөл, техник эдийн засгийн үндэс, судалгааны ажил, мөн дөрөвдүгээрт нь, магадалшгүй онц байдлын хариу арга хэмжээний хэмжээ гэсэн үндсэн дөрвөн хэсгээс бүрэлдэнэ.

Төслийг Нийслэлийн Засаг даргын Тамгын газар 2021-2026 оны хооронд таван жилийн хугацаанд хэрэгжүүлэхээр төлөвлөж байна. Төслийг Дэлхийн банкны группийн Олон улсын сэргээн босголт, хөгжлийн банкны 100 сая ам.долларын зээлийн санхүүжилтээр хэрэгжүүлэх ба зээлийн хүү нь зургаан сарын Лондонгийн банк хоорондын зах зээлийн хүү дээр банкны хувьсах хүүг нэмсэнтэй тэнцүү байна. Хөрөнгө нөөцлөн баталгаажуулсны шимтгэл ашиглагдаагүй үлдэгдлийн нийт дүнд жилд 0.25 хувь, нэг удаа авах үйлчилгээний хураамж 0.25 тус тус байна. Иймд энэхүү зээлийн хэлэлцээрийн төслийг хэлэлцэн шийдвэрлэж өгөхийг хүсье. Анхаарал тавьсанд баярлалаа.

**Ч.Хүрэлбаатар:** Халтар сайдад баярлалаа. Зээлийн хэлэлцээрийн төсөлтэй холбогдуулан асуух асуулттай гишүүд нэрсээ нэрсээ өгье. Пүрэвдорж гишүүн асуултад асууя.

**Б.Пүрэвдорж:** Зам, тээврийн салбарт бас аж ахуйн нэгжүүд бас тодорхой хэмжээний ажлыг хийдэг. Харамсалтай нь одоо жишээ нь Дундговийн замыг барьсан компани өнөөдөр дампуурчихсан байх жишээтэй. Энэ компаниуд буцаад хоёр жилийн хугацаанд ашиглалтын хугацаанд баталгаа гаргаад энэ компаниуд үйлчилгээгээ хийдэг. Тэгээд үргэлжлүүлээд энэ чанартай, чанаргүй, тодорхой хугацааны дараа энэ зам нь бас эвдрэл гэмтэл, янз янзын юм бий болох юм л даа. Тэгэхээр ер нь Улаанбаатарын зам дээр бол маш чанаргүй замуудыг маш их тавьж байна. Мэдээж аж ахуйн нэгжүүд бол зам тавиад сурч байгаа, сайжирч байгаа. Тэгэхдээ л ер нь үерийн усанд маш их эвдэгдэж, цас, цас бороонд одоо идэгдээд энэ зам чанаргүй болох юм.

Тийм учраас энэ замын чанар дээр одоо яаж хяналт тавих юм бэ? Тэгээд нэг, хоёр жил болоод нөгөө компаниуд нь дампуураад алга болчихлоор ашиглалтад хоёр жилийн хугацаа гарсны дараа төр бүрэн хүлээж авдаг. Тэгээд л энэ нэг зам нь эвдрээд эхлэх юм л даа. Тийм учраас АЗЗА-даар дамжуулаад замыг чанартай тавих, тэгээд тэр зам ашиглалтаа илүү хариуцлагатай, хяналттай хийх ийм ямар боломжууд байдаг вэ? Энэ дээр бас тодорхой хариулт өгөөч?

**Ч.Хүрэлбаатар:** Хэн хариулах вэ? Халтар сайд хариулъя. 3 дугаар микрофон.

**Л.Халтар:** Пүрэвдорж гишүүний асуултад хариулъя. Ер нь бол ялангуяа нийслэл Улаанбаатар хотын хувьд замын шинэ зам эвдрэх асуудал гурван зүйлийн нөлөөлөл байгаа юм. Хамгийн нэгдүгээрт, технологи хугацаа мөрдөхгүй хэт нөгөө хөдөлгөөнөөсөө болоод, түгжирч түгжрэлээсээ болоод цаг хугацааны хувьд шахагддаг. Энэ нь өөрөө технологийн зөрчил үүсгэж байгаа юм. Жишээлбэл бид нар одоо замынхаа даланг гаргаж ирээд тодорхой хэмжээний нягтаршилт, тэрэн дээр дараагийн цементээр бэхжүүлсэн үе ч гэдэг юм уу аваад, чийгшилт тодорхой хувиар буураад ирсний дараа хучилт гээд ингээд явах юман дээр шууд ар араас нь технологио зөрчөөд ордог нэг ийм тал байна. Энэ эвдрэлийн эх үүсвэр болдог.

Хоёрдугаарт нь ялангуяа нийслэл хот дээр ус зайлуулах сувгуудын хувьд дутагдалтай. Тэгээд жоохон бороо ороод ирэхээр зэрэг далан дээр ус тогтдог, боржурын хажуугаар ус урсдаг. Тэр нь доошоогоо сууринд нэвчилт өгдөг. Ингээд суурийн далан шороо нураад ирэхээрээ жоохон хүнд даацын машин яваад ирэнгүүт суулт өгдөг. Энэ нь нөгөө далд байгаа, доор байж байгаа хөрс учраас тэр болгон гүндээ авчихсан хөрс нь хатдаггүй. Ингээд өвөл болонгуут овойж хөлддөг, хавар болоод ирэхээр зэрэг суулт өгдөг. Энэ үед хөдөлгөөн байнгын учраас цууралт өгдөг ийм байна.

Гуравдугаарт нөлөөлж байгаа зүйл бол ерөөсөө зам дээр зөвлөх компанийн хяналтын үйлчилгээ байгаа юм. Хяналт тавьдаг компани сайн байвал энэ зам сайн болно. Яагаад гэхээр зэрэг тэр ажлын процесс болгоныг зөвлөх компани өөрөө баталгаажуулаад, энэ бол технологийн шаардлагыг хангалаа гээд эрх өгчхөж байгаа юм. Энэ дээр л бид нар цаашдаа голлож анхаарах ёстой. Манай Нийслэлийн авто замын газар ч гэсэн энэ дээр цаашдаа анхаарах ёстой. Ялангуяа энэ олон улсын банк санхүүгийн байгууллагаар хэрэгжиж байгаа зээлийн томоохон төслүүд дээр бол ихэвчлэн гаднын орнуудын зөвлөх компаниуд орж ирдэг.

**Ч.Хүрэлбаатар:** Тодруулах уу? Нийслэлээс Батзориг тайлбар өгөх үү? Батзориг, ажлын хэсгийн 1 дүгээр микрофон.

**Ч.Батзориг:**  Та бүхний өдрийн амгаланг айлтгая. Пүрэвдорж гишүүний асуултад хариулъя. Өнөөдрийн нийслэл дээр тавигдаж байгаа зам бол үндсэн гурван хэсгээс бүрдэж байгаа. Нийслэл, орон нутгийн төсвөөс, гадаадын зээл, тусламжаас болон төр, хувийн хэвшлийн оролцоотой хөрөнгө оруулалттай хийгдэж байна. Таны түрүүний хэлдэг замууд бол үндсэндээ замын хөрөнгө оруулалтын анхных нь хэмжээ бол харилцан адилгүй байгаа.

Би товч тодруулахад Азийн хөгжлийн банкны зээл хэрэгжүүлж байгаа төсөл дээр Сэлх, Баянхошуун дээр нийтдээ 18.5 километр зам баригдаж байна. Энэ нь бол ойролцоогоор 1.8 сая долларын өртөгтэй баригдаж байна. Манай нийслэлийн хөрөнгө оруулалт маань түрүүний Халтар сайдын хэлдэг үнэн. Дерназ буюу ус зайлуулах системтэй нь ороод ирэхээр 1 километрийн нь үнэ нь л өндөр болдог. Тэгэхээр орон нутгийн төсөв бол 900 сая төгрөг буюу одоо замын дерназгүй хийгдээд байгаа ийм асуудлууд өнгөрсөн таван жил хийгдсэн юм байна лээ. Тэгээд ер нь энэ дээр Дэлхийн банкны энэ төсөл.

**Ч.Хүрэлбаатар:** 1 дүгээр микрофон үргэлжлүүлээд өгье.

**Ч.Батзориг:** 36.5 километр замыг өргөтгөх болон шинээр барина. Энэ хяналтын хувьд бол үнэндээ Авто замын хөгжлийн газар маань агентлаг байж байгаад тэгээд Нийслэлийн хөрөнгө оруулалтын газар хяналт тавьж байгаа. Энэ хяналтын системийг бид энэ түгжрэлтэй холбоотойгоор нэлээн өөрчлөхөөр санал төлөвлөж оруулж ирж байгаа. Түрүүн Халтар сайд ярилаа. Ер нь бол энэ зам дээр гадаадын болон дотоодын хөрөнгө оруулалтын зам дээр зөвлөх үйлчилгээгээр хяналт тавьж ажиллаж байгаа.

**Ч.Хүрэлбаатар:** Асуулт асууж, хариулт авлаа. Зээлийн хэлэлцээрийн төсөлтэй холбогдуулан үг хэлэх гишүүд байна уу? Нэрсээ өгье. Сандаг-Очир гишүүн байна, Батжаргал гишүүн байна. Хоёр гишүүнээр тасаллаа. Сандаг-Очир үг хэлье.

**Ц.Сандаг-Очир:** Би уг нь асуулт байна гэж групп дээр бичсэн дээ. Асуулт байгаа юм. Энэ Улаанбаатар хотод нэг километр замыг хэдэн төгрөгөөр барьж байна вэ, яг бүх үерийн дерназ юмтай нь иж бүрнээр нь хийхэд? Хөдөө орон нутагт ямар үнэтэй хийгдэж байна нэг километр замыг.

Хоёрт энэ зээлийн хэлэлцээрийг бас дэмжиж байна. Яг үнэхээр энэ бүрэн эрхийн хугацаанд нийслэл Улаанбаатар хотын хамгийн их тулгамдсан энэ замын түгжрэлийг бууруулахад бас тодорхой хувь нэмэр оруулна гэж бодож байна.

Нөгөөтэйгүүр энэ дөрвөн чиглэлээр хийгдэх юм байна. Зам гудамж талбайд. Төлөвлөгөө гарсан уу? Энэ зээлийг аваад, 400 орчим тэрбум төгрөгөө яг аль аль дүүргүүдэд, аль аль замуудыг, гудамж талбайнуудыг засахаар шинээр болон сайжруулахаар энэ төлөвлөгөө гарсан уу гэдгийг тодруулж асууя. Баярлалаа.

**Ч.Хүрэлбаатар:** Түрүүн сүлжээ бас сайн холбогдож өгөөгүй байгаа юм байна. Тэгэхээр Батзориг хариулъя. Яг хаана, хаана, ямар чиглэлийн замыг засах юм бэ? Ямар өртгөөр хийх юм бэ? Хөдөө зам барих, хотод зам хийх хоёр ямар өртгийн ямар ялгаатай вэ гэдгийг маш тодорхой хариулаарай.

**Ч.Батзориг:** Сандаг-Очир гишүүн асуултад хариулъя. Дэлхийн банкны энэ зээлийн хүрээнд нийтдээ зургаан байршилд 35.5 километр зам барина. Зургаан байршлын хувьд бол 2000 оны эхээр баригдсан нарны зам гэж ярьдаг. Энэ замыг бид нар зургаан эгнээ болгож өргөтгөнө. Мөн зүүн, баруун тийшээгээ хоёр чиглэлд шинээр барина. Энэ зам маань үндсэндээ Энх тайвны өргөн чөлөөний 85 мянган машины ачааллыг шууд татна. Хойшоогоо босоо тэнхлэгийн хоёр зам барина. Нэгдүгээрт нь, Баянхошууны буюу бид нарын сайн мэддэг Ханын материалын замыг зургаан эгнээ болгож өргөтгөнө. Нөгөөдөх нь Өнөр хорооллоос хойшоогоо, бид нар хувьсгалчдын гудамж гэж ярьдаг. Тэр телевизийн зам хүртэл босоод тэнхлэгтэй дөрвөн эгнээ замыг шинээр тавина. Нийтдээ зургаан байршилд үндсэндээ Баянгол, Сонгинохайрхан дүүргийг дамнаж хийгдэнэ.

Хөдөөний замын хувьд бол би яг тодорхой мэдэхгүй байна. Ер нь бол яах вэ, нийслэл дээр ганцхан бүртгэлтэй Хөшигтийн хөндийн зам бүртгэгдэж байгаа. Энэ бол 2012-2016 оны хооронд баригдсан нэг километр нь 5.2 сая долларын өртөгтэй. Одоо орон нутгийн замаар баригдаж байгаа нь бол би түрүүн хэлсэн 950 мянгаас 1.2 тэрбумын хооронд орон нутгийн төсвөөр баригдаж байна.

**Ч.Хүрэлбаатар:** Хот, хөдөөгийн замын өртөг бол нэлээд өндөр ялгаа байна шүү, тийм ээ? Тэр хурдны замыг биш зүгээр ердийн замыг харьцуулсан юу гаргаж танилцуулаарай гэдгийг хэлье.

Сандаг-Очир гишүүн хариулт болсон уу? Батжаргал гишүүн.

**Ж.Батжаргал:**Зээлийн хэлэлцээрийг дэмжиж байгаа юм. Гэхдээ би түрүүн асуулт асууя гэсэн. Бас анзаарагдсангүй юм болов уу? Тэгээд би асуулт санал хоёрыг давхар явчихъя гэж бодлоо. Дөрвөн бүрэлдэхүүн хэсэгтэй юм байна. Тэгэхээр бүрэлдэхүүн хэсэг болгон дээр ер нь мөнгөн дүнгийнх нь хэмжээ ер нь ямархуу байгаа юм бол гэдэг нэг ийм асуудал байгаад байгаа юм.

Хоёр дахь миний хэлэх гээд байгаа зүйл. Ер нь бид энэ замын бодлого дээр нэг жоохон өөр бодлого барьж явахгүй бол болохгүй болчхоод байх шиг байна. Хямд төсрийг бодоод хийгээд байдаг. Энэ нь өөрөө эдэлгээний хугацаа богинотой болоод үрэлгэн зардал ихтэй болоод ингээд болчихгүй байгаад байгаа юм. Тэгэхээр энэний гол утга учир бол ерөөсөө энэ зураг төсөл, техник, эдийн засгийн үндэс боловсруулах явцад байгаа юм. Хөрснийхөө шинжилгээний асуудлыг би ер нь их бага хийж, зураг төсөл хийгээд байгаа юм биш биз дээ. Цэвдэгшилтэй гэдэг юм уу, анхан шатны ажил дээр суурийн ажлын … нөлөө тэр хэмжээгээр зам эвдрэл буурах ёстой. Үүнийг би ер нь их дутуу хийгээд байгаа юм шүү гэдэг нэг ийм асуудал байгаад байгаа юм. Том төслүүдээр хэрэгжээд байгаа зам бол үнэхээр зөвлөх компанитай яваад байгаа шүү дээ. Тийм учраас бас чанар их өөр байгаа.

Эрдэнэсантаас наашаа 30 километр замыг 2004 онд юм шиг санаж байна. … компани тавьсан. Тэр одоо нөхөөсгүй байгаа байхгүй юу. Тэгэхээр замыг ингэж тавьж болох юм бэ гэдэг юм бол байгаа. Тэгэхээр зэрэг энэ гүйцэтгэгч компаниудын ажлын гүйцэтгэх чанарт тавьдаг, мөн технологийн хяналтуудыг дутуу тавиад байгаа юм биш биз дээ? Энэнээс болоод ингэж болж бүтэхгүй байгаа юм биш биз гэж нэг ийм зүйл байгаад байгаа юм. Дахиад нэг зүйл ерөөсөө энэ ашиглалтынхаа юуг бид онцгой анхаарахгүй бол үнэхээр болохгүй байгаа. Арчлалт муутайгаас хамаараад энэ замын эвдрэл, үргүй зардал, хүн хүчний юмыг.

**Ч.Хүрэлбаатар:** Батжаргал гишүүний микрофоныг нэмж өгье.

**Ж.Батжаргал:**Тийм учраас энэ сангийн хөрөнгөөр хийдэг бүтээн байгуулалтын ажил хийхийн зэрэгцээгээр энэ зам арчлалтын ажил руу нь, орон нутгийнхан онцлог гэдэг юм уу, энэ нөхцөл байдлын бүх юмтай нь уялдуулсан нь зөв л ажиллах, цаг үед нь явуулдаг, торгодог  ийм арга хэмжээг сайн зохион байгуулж явуулахгүй бол болохгүй байна. Ямар ч байсан энэ хэлэлцээртэй холбоотой асуудал дээр бол би дэмжиж байна.

Дөрвөн бүрэлдэхүүн хэсэг болгон дээр хяналтын зардал ямар байгаа гэдгийг. Зээлийн тусламжийн хөрөнгүүдийн бас л зовлонтой зүйл бол зөвлөх үйлчилгээ гэдэг нэрийн доор баахан хөрөнгө аваад явчихдаг нэг ийм юм гарч ирээд байдаг юм. Энийг зээлийн хэлэлцээ дотор ер нь ямархуу байгаа вэ гэдэг асуудлууд.

**Ч.Хүрэлбаатар:**Батзориг. 100 сая долларын задаргаа, түүний дотор зөвлөх үйлчилгээ, хяналтын зардал хэд гэж байгаа юм вэ?

**Ч.Батзориг:** Гишүүний асуултад хариулъя. Нийтдээ дөрвөн бүрэлдэхүүн хэсгийн гурав нь бол мөнгөн дүнтэй. Нэг нь сүүлчийн тэр магадалшгүй буюу хариу арга хэмжээний төлбөрт бол ямар нэгэн төлбөр суугдаагүй. Зөвлөх үйлчилгээний хувьд бол 3 сая, 3 сая доллар байгаа. Авто зогсоолын удирдлагын системийг шинэчлэх зөвлөх үйлчилгээ. Нөгөө нь авто замын шинжилгээн дээр нийтдээ 10 сая доллар нь багцаараа тавигдчихсан юм. Энэ нь зардалтайгаа хамт суучихсан яг салгагдаагүй байгаа гэсэн үг.

Ер нь бол зам дээр бол нийтдээ 60 сая долларыг, нийт 467 уулзвар дээр гэрлэн дохиог шинэчлэх болон камержуулахад 20 сая доллар. Ингээд саяын миний хэлдэг зөвлөх үйлчилгээн дээр 9 сая доллар, нийлээд 10 сая доллар болж байгаа. Энэ Монголын талаас гарах нь 10 сая доллар, нүүлгэн шилжүүлэлтийн мөнгө нэмэгдэнэ.

**Ч.Хүрэлбаатар:** 100 сая долларын 60 сая нь бол авто замын шинэчлэлд зориулах юм байна. 20 сая нь гэрлэн дохио, камержуулалт. Ингээд 80 болчхож байна. Дахиад 10 сая нь зөвлөх үйлчилгээ, хяналт. Дахиад 10 сая доллар нь замын трассын дагуу газар чөлөөлөлт юм байна гэж ойлголоо, тийм ээ? Ингээд 100 сая доллар.

Одоо санал хураалт явуулж эхэлье.

Монгол Улсын олон улсын сэргээн босголт, хөгжлийн банк хоорондын зээлийн хэлэлцээр /Улаанбаатар хотын тогтвортой авто зам тээвэр төсөл/-ийн төслийг зөвшилцөхийг дэмжье гэсэн томьёоллоор санал хураалт явуулъя.

Гэхдээ эхлээд бүртгэлийн санал хураалт явуулъя. Туршилтын санал хураалт явуулъя. Туршилтын санал хураалт санал хураалт болж байна.

Санал хураалтаа явуулъя.

Монгол Улсын олон улсын сэргээн босголт, хөгжлийн банк хоорондын зээлийн хэлэлцээр /Улаанбаатар хотын тогтвортой авто зам тээвэр төсөл/-ийн төслийг зөвшилцөхийг дэмжье гэсэн томьёоллоор санал хураалт явуулъя.

Хуралдаанд 17 гишүүн оролцсоноос 13 гишүүн нь дэмжсэн буюу 76.5 хувиар хуулийн төсөл дэмжигдэж байна.

Зээлийн хэлэлцээрийн төслийн талаарх Төсвийн байнгын хорооны санал, дүгнэлтийг Аюулгүй байдлын байнгын хороонд Улсын Их Хурлын гишүүн Булгантуяа танилцуулна. Булгантуяа гишүүн энэ Байнгын хорооны гишүүн юм байна.

Монгол Улсын олон улсын сэргээн босголт, хөгжлийн банк хоорондын зээлийн хэлэлцээр /Улаанбаатар хотын тогтвортой авто зам тээвэр төсөл/-ийн төслийг хэлэлцэж дууслаа.

Гурав дахь асуудалд орохоос өмнө би бас нэг зүйлийг хэлчихмээр байна. Өчигдөр Монгол Улсын Засгийн газар бонд амжилттай гаргасан байна лээ. “Century” нэртэй бонд. 2016 онд буюу сонгуулиас өмнө гаргаж байсан “Мазаалай” бондын хүү бол 10.875 байсан. Товчхондоо 11 хувийн хүүтэй гадаад бонд гаргаж байсан бол анх удаагаа Засгийн газрын гаргасан энэ бонд 3 гэдэг тоо руу орж ирсэн. Нийтдээ 1 тэрбумын өрийн зохицуулалт хийсэн байгаа. Үүнээс 500 саяын бонд нь жилийн 3.5 хувийн хүүтэй, зургаан жилийн хугацаатай 500 сая. 4.75 хувийн хүүтэй 10 жилийн хугацаатай 500 сая гээд ийм бонд гаргасан байгаа. Түүхэндээ анх удаагаа 3 гэдэг тоотой хувь руу орж ирсэн. Ийм бондыг Засгийн газар амжилттай гаргаж өрийн зохицуулалтыг хийж чаджээ. Ингэхээр Монгол Улсын Засгийн газар, Сангийн сайд Жавхлан, Сангийн яамны нийт хамт олонд Төсвийн байнгын хорооны гишүүдийн нэрийн өмнөөс баяр хүргэе.

Гурав дахь асуудалдаа оръё.

**Гурав.Монгол Улс, Азийн дэд бүтцийн хөрөнгө оруулалтын банк хоорондын Зээлийн хэлэлцээр (КОВИД-19-ийн эсрэг вакцинжуулалтын арга хэмжээ төсөл)-ийн төслийн** **зөвшилцөх асуудлыг хэлэлцэж эхэлье.**

Зээлийн хэлэлцээрийн төслийн талаарх танилцуулгыг Эрүүл мэндийн сайд Энхболд танилцуулна. Ажлын хэсгийн бүрэлдэхүүнийг танилцуулъя. Сангийн сайд Жавхлан, Эрүүл мэндийн сайд С.Энхболд, Сангийн яамны Хөгжлийн санхүүжилтийн газрын дарга И.Батхүү, Сангийн яамны Хөгжлийн санхүүжилтийн газрын мэргэжилтэн Батсайханы Одонтунгалаг, Эрүүл мэндийн яамны Төрийн захиргааны удирдлагын газрын Гадаад харилцаа, хамтын ажиллагааны хэлтсийн дарга Биндэръяагийн Янжмаа гэсэн ийм бүрэлдэхүүнтэй оролцож байна.

Энхболд сайдыг урьж байна.

**С.Энхболд:** Эрхэм Төсвийн байнгын хорооны дарга, Улсын Их Хурлын гишүүд ээ, Та бүхний энэ өдрийн амар, амгаланг айлтгая.

Монгол Улсын Засгийн газар коронавируст цар тархлын эсрэг хариу арга хэмжээ авах, цар тахлын эдийн засаг, төсөв, нийгмийн эмзэг бүлэгт үзүүлэх сөрөг нөлөөллийг бууруулах, иргэдийн эрүүл мэндийг хамгаалах зорилгоор шаардлагатай арга хэмжээг авч ажиллаж байгаа билээ. Энэ хүрээнд Дэлхийн эрүүл мэндийн байгууллагаас зөвшөөрөгдсөн хатуу зохицуулалттай улс орноос яаралтай нөхцөлд ашиглах зөвшөөрөл авсан, эсхүл КОВАКС-ын хүрээнд зөвшөөрөгдсөн вакциныг худалдан авах, олон улсын тээвэрлэлтийг санхүүжүүлэх зорилго бүхий 21 сая ам.долларын “КОВИД-19-ийн эсрэг вакцинжуулалтын арга хэмжээ” төслийн зээлийн хэлэлцээрийг байгуулахаар Азийн дэд бүтцийн хөрөнгө оруулалтын банктай тохиролцоод байна.

Энэхүү төсөл нь Азийн хөгжлийн банкны 19 сая ам.долларын санхүүжилтээр хэрэгжүүлэхээр санхүүжилтийн хэлэлцээрийг байгуулаад буй “КОВИД-19-ийн эсрэг вакцинжуулалтын арга хэмжээ”-г дэмжих төслийн хамтарсан санхүүжилт хэлбэрээр олгогдох бөгөөд Азийн дэд бүтцийн хөрөнгө оруулалтын банкны эх үүсвэрийн 50 хувиар, БНХАУ-ын Веросел вакциныг худалдан авсан зардлыг нөхөн санхүүжүүлэх боломжтой.

Азийн дэд бүтцийн хөрөнгө оруулалтын банкны 21 сая ам.долларын хөнгөлөлттэй зээлийн эх үүсвэр нь дараах нөхцөлтэй. Үүнд зээлийн хүү нь лайбор буюу хувьсах тархалт нь 0.63, эргэн төлөх хугацаа 15 жил, үндсэн төлбөрөөс чөлөөлөгдөх хугацаа 3 жил, хөнгөлөлтийн түвшин 27.9 хувь, хөрөнгө нөөцлөн баталгаажуулсан хураамж 0.25 хувь, зээлийн хэлэлцээр болон холбогдох шийдвэрийн төслийг хэлэлцэн шийдвэрлэж өгнө үү. Анхаарал тавьсанд баярлалаа.

**Ч.Хүрэлбаатар:** Энхболд сайдад баярлалаа. Зээлийн хэлэлцээрийн төсөлтэй холбогдуулан асуух асуулттай гишүүд нэрсээ өгье. Батжаргал гишүүнээр тасалъя. Батжаргал гишүүн асуулт асууя.

**Ж.Батжаргал:** Зээлийн хэлэлцээрийг харсан. Хүү нь ер нь ямар хэмжээтэй байх юм бол? Хүүгийн асуудлыг нь тодруулчих уу?

**Ч.Хүрэлбаатар:** Батхүү Сангийн яам хариулъя. Ажлын хэсгийн 1 дүгээр микрофон.

**И.Батхүү:**Батжаргал гишүүний асуултад хариулъя. Сангийн яамны Хөгжлийн санхүүжилтийн газрын дээр Батхүү. Азийн дэд бүтцийг хөрөнгө оруулалтын банкнаас авч байгаа энэ зээлийн хэлэлцээрийн дагуу тохиролцсоноор зээлийн хүү нь лайбер зургаан сар буюу 0.16 хувь. Үүн дээр нэмэх нь хувьсах хүү 0.63 гээд, нийлээд жилийн 0.8 хувь байгаа.

**Ч.Хүрэлбаатар:** Сандаг-Очир гишүүн асуулт асууя.

**Ц.Сандаг-Очир:** Баярлалаа. Вакцин авах юм байна. Ер нь одоо вакцинжуулалтын хүрэлцээ хангамж ер нь ямар байгаа вэ? Спутник вакцин хэзээ орж ирэх вэ? Хоёр дахь тунгаа хийлгээгүй хүлээж байгаа улсууд байна. Хөдөө орон нутаг явж чадахгүй улсууд байгаа юм байна. Ер нь хэчнээн төрлийн вакцин байна вэ Монгол Улсад?

Энэ зээлээр яг аль вакциныг авах гэж байгаа юм бэ? Ингээд энэ вакцинжуулалтын ажлыг энэ зургаан сарын дунд гэхэд одоо дуусгана гэж байсан. Энэ хугацаандаа амжих уу, амжихгүй болох болж байна уу? Ер нь нийт хүн амынхаа 60 хувийг хэзээ вакцинжуулж дуусгахаар байна вэ гэдэг ийм асуултыг асууя.

**Ч.Хүрэлбаатар:**Энхболд сайд хариулъя. Ажлын хэсгийн 2 дугаар микрофон

**С.Энхболд:** Сандаг-Очир гишүүний асуултад хариулъя. Манай улс одоогийн байдлаар хандив тусламж болон КОВАКС хөтөлбөрийн хүрээнд 4 сая 910 мянган тун вакциныг хүлээн авсан байгаа. Үүнээс 230 мянган тун нь бол КОВАКС хөтөлбөрийн хүрээнд авсан. 450 мянган тун нь хандив тусламжаар авсан. Үлдсэн вакцин нь бол Засгийн газар худалдаж авсан вакцин байгаа. Энд дийлэнх вакцин бол БНХАУ-ын Синофарм үйлдвэрийн Веросел вакцин байгаа. Одоогоор манай улсад дөрвөн төрлийн вакцин байна. АстраЗеника, Спутник, Фазер, Веросел, Синофарм үйлдвэрийн вакцинууд. Ингээд дөрвөн төрлийн вакцин байгаа.

Цаашид бид нар энэ зээлийн санхүүжилтээр Веросел вакцины худалдаж авсан төлбөрийг хийнэ. Үлдсэн төлбөрт нь бол бид цаашид хэрэглэх буюу энэ бүстер дундаа ашиглах вакцины санхүүжилтэд зарцуулахаар ийм төлөвлөсөн байгаа. Энэ саналыг бол өгсөн байгаа. Цаашид бид нар энэ бүстер дунд бол файзер вакциныг авна гэсэн ийм төлөвлөгөөтэй байгаа.

**Ч.Хүрэлбаатар:** Сандаг-Очир гишүүн тодруулъя.

**Ц.Сандаг-Очир:** Төсвийн байнгын хороо хуралдаж байгаа учраас, энэ зээл юмнууд ингээд л аваад байдаг. Сая одоо Улаанбаатар хотын замын төсөл гээд. Нөгөө өрийн тааз маань ер нь юу болж байгаа вэ? Энэ дээр бас Хүрэлбаатар дарга хариулт өгөөч ээ. Зээл аваад байдаг, аваад байдаг. Өрийн тааз чинь тулчихсан байгаа юу, үгүй юу гэдгийг. Түүнээсээ хэтэрч байгаа юм биш биз дээ гэдэг энийг асууж тодруулъя.

**Ч.Хүрэлбаатар:** Батхүү дарга хариулъя.

**И.Батхүү:** Гишүүний асуултад хариулъя. Засгийн газрын өрийн өнөөгийн үнэ цэнээр хуулиар заасан хязгаар нь бол 2021 онд 70 хувь байгаа. Яг одоогийн байдлаар өнөөгийн үнэ цэнээр тооцсон Засгийн газрын өрийн түвшин 62 хувьтай байгаа. Тэгэхээр хуулийн хязгаар дотор байгаа.

**Ч.Хүрэлбаатар:** Батхүү дарга дээр нэмээд хариулахад бол өчигдрийн Засгийн газрын гаргасан “Century” бонд байгаа. Энэ бонд бол байсан бондуудыг солих тийм үйл ажиллагаа явагдаж байгаа юм. Тэгэхээр хугацаа нь уртсаад, хүү буучихсан байгаа учраас Засгийн газрын тэр өнөөгийн үнэ цэнээр илэрхийлэгдэх өрийн хэмжээнд бол нөлөөлөх ийм учиртай. Өөрөөр хэлбэл эергээр буюу дарамт нь буух ийм нөлөө үзүүлэх ийм зүйл байгаа. Жишээлбэл 2016 онд 10.875 байсан хүү гэдэг чинь үндсэндээ 11 хувийн хүү, өнөөдөр 3.5 гэдэг чинь гурав дахин буучихсан байгаа байхгүй юу. Хүү гурав дахин буусан арга хэмжээ явагдсан байгаа, өчигдөр. Тэгэхээр бол ерөнхийдөө дарамт бууна.

Ер нь өрийн таазыг бол бид нар сайн анхаарч явахгүй бол бас үнэхээр энэ КОВИД-той гэсэн 18 сарын энэ хугацаанд төсвийн орлого бол нэлээн буусан. Гарах зарлагууд гардгаараа гарч байгаа. Тийм учраас ер нь Засгийн газрын өр бол нэмэгдэх ийм хандлага бол энэ КОВИД-ын үед бол дэлхий нийтээр бүх оронд ажиглагдаж байгаа гэдгийг хэлье. Төсвийн байнгын хороо үүн дээрээ анхааралд хяналт тавьж ажиллана аа гэдгээ хэлье.

Асуулт асууж, хариулт авлаа. Үг хэлэх гишүүд нэрсээ өгье. Байхгүй байна. Тэгвэл санал хураалт явуулъя.

Монгол Улс, Азийн дэд бүтцийн хөрөнгө оруулалтын банк хоорондын зээлийн хэлэлцээрийн төслийг зөвшилцөхийг дэмжье гэсэн санал хураалт явуулъя.

Эхлээд бүртгэлийн санал хураалт явуулна. Одоо жинхэнэ санал хураалтыг явуулъя.

Монгол Улс, Азийн дэд бүтцийн хөрөнгө оруулалтын банк хоорондын зээлийн хэлэлцээрийн төслийг зөвшилцөхийг дэмжье гэсэн томьёоллоор санал хураалт явуулъя.

 17 гишүүнээс 13 гишүүн дэмжиж, 76.5 хувиар зээлийн хэлэлцээрийн төслийг зөвшилцөхийг дэмжлээ.

Зээлийн хэлэлцээрийн төслийн талаарх Төсвийн байнгын хорооны санал, дүгнэлтийг Аюулгүй байдлын байнгын хороонд Улсын Их Хурлын гишүүн Булгантуяа танилцуулна.

Зээлийн хэлэлцээрийн төслийг хэлэлцэж дууслаа.

Өнөөдрийн Байнгын хороогоор хэлэлцэх гурван асуудал гурвуулаа дууслаа.

Өнөөдрийн Байнгын хороо хурал дууслаа. Байнгын хорооны хуралд идэвхтэй оролцсон гишүүддээ баярлалаа, ажлын хэсгийн гишүүдэд мөн баярлалаа.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ